"Mopalamente wa Selebi Phikwe Bophirima Rre Gilson Saleshando a re thulaganyo ya motlakase o o dirisiwang kwa magaeng e mo go yone motho a rekang motlakase wa tlhotlhwa e a e batlang o o seng turu, e tlaa re mo bogaufing e bo e tsene mo ditoropong.O buile mafoko bosheng a tshwere phuthego ya kgotla kwa lekeishaneng la Kagiso kwa Selebi Phikwe, e mo go yone a neng a rolela banni ba kgaolo tse di buisantsweng kwa palamenteng.A re motlakase oo o tshwana fela le di-units tse e reng di fela o bo o tsenya tse dingwe.Rre Saleshando a re Mme Mothobi o ne a tswa ka mogopolo wa gore babereki ba Ipelegeng ba dirisiwe go aga dikolo tsa bananyana, mme ga o a amogelesega ka mabaka a gore bone ba bereka kgwedi e le nngwe fela.Mo go tse dingwe Rre Saleshando o ne bolela gore sekolo sa Letlhakane le sa Boswelakgomo di tlhaelelwa ke dibuka, mme seemo se se kgoreletsa barutabana mo tirong ya bone.O ne a kgothatsa batsadi go tsena diphuthego tsa mokgatlho wa batsadi le barutabana go bona gore go diragala eng mo thutong ya bana.Ntlha e nngwe a re palamente e dumalane gore ba ba amogelang go simolola ka P3 000 go ya kwa godimo ke bone ba tlaa kgethisiwang.O tsweletse a tlhalosa fa go na le ditshekatsheko tsa gore go nne le madirelo a dithoto tse di tlaa rekisiwang kwa ntle ga lefatshe leno, mme e le tsa boleng jo bo kwa godimo."